Simona Halep a participat în toată cariera ei la o singură ediție a Jocurilor Olimpice, la londra 2012, când a cedat în turul întâi, în fața jucătoarei Yaroslava Shvedova, care reprezenta Kazahstanul.
Halep îți dorește cu ardoare să mai prindă o Olimpiadă în carieră și nu a ascuns că visul ei este să fie pe teren la Paris, în această vară, deși este la mare distanță de îndeplinirirea acestui obiectiv.
Ea nu îndeplinește nici condiția impusă de clasamentul WTA și nici nu a jucat pentru România în ultimul an, ratând prezența la meciul cu Ucraina, din Billie Jean King, din cauza unei accidentări.
Ultima posibilitate ca Simona să fie la Paris 2024 este ca jucătoarea să primească o derogare, iar Federația Română de Tenis a pornit acest demers. FRT a înaintat un raport în care a susținut cauza Simonei Halep și așteaptă un aviz favorabil, pe 5 iulie, când se va da decizia finală.
Până atunci, Simona Halep are timp să-și revină, din punct de vedere fizic. Ea a abandonat ideea de a juca la Madrid, unde primise un wild-card, deoarece nu se simte în plenitudinea forțelor și nu vrea să riște o accidentare.
Realist vorbind însă, șansele ca Halep să fie admisă la Paris 2024 sunt destul de mici. Cel puțin așa susține Ion Țiriac, care cunoaște bine atât fenomenul olimpic, cât și pe cel al tenisului mondial.
“Ar fi frumos ca Simona să primească acel wildcard, compensaţie pentru ce a suferit fără vină atâta timp. Nu sunt convins că o să-l primească, deşi îi doresc asta”, a spus Ţiriac, zilele trecute, referindu-se la situația româncei.
FRT a făcut același demers și pentru Irina Begu, care și ea a lipsit mult de pe teren, din cauza unei accidentări. Șanse cât de cât de a fi la Olimpiadă, în baza clasamentului, au Ana Bogdan (64 WTA) și Jaqueline Cristian (73 WTA), dacă se mențin în top.
Jocurile Olimpice de la Paris se desfășoară în perioada 26 iulie- 11 august. Până atunci, în tenis, mai sunt două turnee de Grand Slam. Roland Garros este programat între 27 mai și 9 iunie, iar Wimbledon între 1 iulie și 14 iulie.